ส่วนที่ 1

ข้อมูลสรุป (Executive Summary)

บริษัท ซิงเกอร์ประเทศไทย จำกัด (มหาชน) เป็นผู้จัดจำหน่ายจักรเย็บผ้า
เครื่องใช้ไฟฟ้าภายในบ้านยี่ห้อ “ซิงเกอร์” และยังคงจำหน่ายเครื่องใช้ไฟฟ้ายี่ห้อต่าง ๆ
รวมทั้งผลิตภัณฑ์อื่น ๆ เช่น รถจักรยานยนต์ จานดาวเทียม เครื่องคอมพิวเตอร์ส่วนบุคคล
(Personal Computer) เป็นต้น
เพื่อสนองตอบความต้องการของลูกค้าซึ่งส่วนใหญ่อาศัยอยู่ในชนบท โดยที่มากกว่าร้อยละ 95
ของยอดขายเป็นการขายตรงทั้งหมด และประมาณร้อยละ 90 ของยอดขายเป็นการขายแบบเช่าซื้อ
การขายตรงจะผ่านผู้แทนซิงเกอร์มากกว่า 5,000 คน ที่กระจายอยู่ตามสาขาต่าง ๆ มากกว่า 200
สาขาทั่วประเทศไทย แม้ว่าบริษัทจะดำเนินธุรกิจนี้มานานกว่า 120 ปี
แต่บริษัทก็ยังได้ให้ความสำคัญกับการบริหารความเสี่ยงที่อาจจะเกิดขึ้นจากสภาพแวดล้อมทั้งภายในและภายนอกที่เปลี่ยนแปลงไปดังรายละเอียดที่ปรากฎในหัวข้อ
“ปัจจัยความเสี่ยง”

ในปี 2551 รายได้จากการขายสินค้าของบริษัทลดลงจาก 1,875 ล้านบาท เหลือ 1,758
ล้านบาทหรือลดลงเท่ากับร้อยละ 6.2
ทั้งนี้เนื่องมาจากยอดขายขั้นต้นของรถจักรยานยนต์ลดลงเท่ากับร้อยละ 79.4
หรือคิดเป็นมูลค่าลดลงเท่ากับ 339.8 ล้านบาท
ในขณะที่ยอดขายขั้นต้นของเครื่องใช้ไฟฟ้าภายในบ้านเพิ่มขึ้นเท่ากับร้อยละ 15.5
หรือคิดเป็นมูลค่าเท่ากับ 223.8
ล้านบาทตามกลยุทธ์ของบริษัทที่ได้ดำเนินการปรับเปลี่ยนธุรกิจหลักของบริษัทจากการขายรถจักรยานยนต์ไปเป็นการขายเครื่องใช้ไฟฟ้าภายในบ้านแทน
อีกทั้งในช่วงครึ่งปีหลังผลกระทบของวิกฤตการณ์ Subprime
ในประเทศสหรัฐอเมริกาได้ส่งผลกระทบกับภาวะเศรษฐกิจทั่วโลกรวมทั้งประเทศไทยด้วย
อันเป็นเหตุให้บริษัทมีการเข้มงวดในการตรวจสอบ
และอนุมัติเครดิตก่อนการขายเพิ่มขึ้นอันป็นผลทำให้ยอดขายเครื่องใช้ไฟฟ้าภายในบ้านของบริษัทลดลงมากเมื่อเทียบกับครึ่งปีแรก
โดยดูได้จากการปฏิเสธคำขอเช่าซื้อที่มีประมาณร้อยละ 15-20
แต่เมื่อมาพิจารณาในเรื่องของผลประกอบการของบริษัทแล้วพบว่าบริษัทมีผลประกอบการที่ดีขึ้นเป็นลำดับ
โดยมีผลขาดทุนเพียง 82 ล้านบาท ซึ่งเมื่อเทียบกับปี 2550 ที่มีผลขาดทุน 500 ล้านบาท และปี
2549 ที่มีผลขาดทุนถึง 1,233 ล้านบาท ถือว่ามีการปรับปรุงที่ดีขึ้นอย่างเห็นได้ชัด
ผลประกอบการที่ดีขึ้นนี้ถือเป็นสัญญาณที่แสดงให้เห็นถึงแนวโน้มที่จะดีขึ้นของบริษัทในอนาคต ณ
สิ้นธันวาคมปี 2551 บริษัทมีทรัพย์สินทั้งหมด 2,262 ล้านบาท โดยประกอบด้วย
เงินสดและรายการเทียบเท่าเงินสดเท่ากับ 281 ล้านบาทลูกหนี้เช่าซื้อสุทธิเท่ากับ 1,395 ล้านบาท
สินค้าคงเหลือเท่ากับ 222 ล้านบาท ที่ดิน อาคารและอุปกรณ์เท่ากับ 285 ล้านบาท และอื่น ๆ
เท่ากับ 79 ล้านบาท

สำหรับปี 2552 บริษัทยังคงมุ่งเน้นในการขายจักรเย็บผ้า และ เครื่องใช้ไฟฟ้าภายในบ้าน ยี่ห้อ
ซิงเกอร์ด้วยวิธีการขายตรงแบบเช่าซื้อโดยนำแนวความคิดของตลาดสินค้าแทนที่ (Replacement
Market) มาประยุกต์ใช้เป็นกลยุทธ์ทางการตลาดแบบตีแลก (Trade-in) เพื่อแลกเปลี่ยนสินค้า
ทุกชนิด ทุกยี่ห้อ ของลูกค้ากับสินค้าเครื่องใช้ไฟฟ้าภายในบ้านของบริษัท
โดยมุ่งเน้นกลุ่มลูกค้าในประเทศไทยที่อาศัยอยู่ตามชนบท
ซึ่งบริษัทได้ดำเนินธุรกิจอยู่ในตลาดนี้มามากกว่า 120 ปีแล้ว
กลยุทธ์นี้จะสามารถสร้างโอกาสทางธุรกิจในตลาดสินค้าแทนที่ให้กับบริษัทได้อย่างมหาศาล
บริษัทคาดว่าจะเป็นบริษัทเดียวในประเทศไทยที่ประกอบธุรกิจขายตรงแบบเช่าซื้อ
จากการพัฒนาและขยายธุรกิจด้วยการเพิ่มจำนวนพนักงานขายที่มีรายได้จากค่านายหน้าและหน่วยขายให้มากขึ้น

บริษัทย่อย

-   บริษัท ซิงเกอร์ (โบรคเกอร์) จำกัด ประกอบธุรกิจตัวแทนขายกรรมธรรม์ประกันชีวิตให้แก่
    บริษัท

  เมืองไทยประกันชีวิต จำกัด ผ่านพนักงานขายตรงของบริษัทฯ เฉพาะที่มีใบอนุญาตตัวแทน
  ประกันชีวิต

-   บริษัท อุตสาหกรรมซิงเกอร์ (ประเทศไทย) จำกัด ได้หยุดดำเนินงานในปี 2545
    และทรัพย์สินทั้งหมด

  ได้จำหน่ายไปแล้วตั้งแต่ปี 2547 รายได้หลักของ บริษัท อุตสาหกรรมซิงเกอร์ (ประเทศไทย)
  จำกัด

  ในปัจจุบันจะเป็นดอกเบี้ยรับอันเนื่องมาจากเงินให้กู้ยืมกับบริษัทฯ